20 joves s'incorporen al programa ‘L'Eliana et Forma 2025’
03 de juliol de 2025

• Les i els participants realitzaran les seues pràctiques entre els mesos de juliol i octubre en diferents departaments municipals.

L'alcalde, Salva Torrent; juntament amb l'edil de Joventut, Juan Espinosa, van donar la benvinguda oficial aquest dimarts, 1 de juliol, als 20 joves que participen en el programa municipal de pràctiques formatives ‘L'Eliana et Forma 2025’, una iniciativa impulsada per l'Ajuntament amb l'objectiu d'oferir una primera experiència professional dins de l'administració local.

Durant els mesos de juliol a octubre, les i els participants, d'entre 18 i 30 anys, desenvoluparan tasques en diferents àrees municipals com l'Oficina d'Atenció Ciutadana (OAC), Salut, Joventut, Biblioteca, Comunicació, TIC, Educació, Alcaldia o Persones Majors. Aquest programa, en el qual l'Ajuntament ha invertit més de 16.000 euros, cerca reforçar el talent jove i facilitar la seua incorporació al món laboral, millorant la seua formació i competències professionals.

Torrent ha recordat l'aposta del consistori pel futur de la seua joventut: formació, oportunitats i confiança en el talent local i els ha animat a “aprofitar al màxim aquesta oportunitat i a conéixer de prop una administració que treballa cada dia per a millorar la vida de la ciutadania elianera”.